MITU
ŴERENGANI nyuzipepala yeyosi. Woneriyani TV pamwenga vwisiyani wayilesi. Muvwengi nkhani zinandi zakukwaskana ndi kuswa marangu, nkhondu, ndipuso uchigeŵenga! Ŵanaŵaniyani so masuzgu nginu. Akhumba vinthu nge matenda pamwenga nyifwa ya wakwanjiwa winu vitikuchitiskani kuti musuzgikengi maŵanaŵanu. Mungajivwa nge mo munthu wamampha Jobu wangujivwiya, iyu wanguti, “masuzgu ngatindiziya ndipu ndilivi chipumulu.”—Jobu 3:26.
Jifumbeni kuti:
Bayibolo limuka mwakukhorweska mafumbu yanga.
“Waleskengeku sozi losi ku masu ngawu, ndi nyifwa kuti yikaŵangapu so cha; chingana nchitenje, chingana ndi nkhuta, chingana mburwirwi, kuti vikaŵangapu so cha.”—Chivumbuzi 21:4
“Ŵakupunduka ŵakaurukanga, uli ndi mphoyo.”—Yesaya 35:6
“Masu nga ŵachiburumutiya ngakabanukanga.”—Yesaya 35:5
“Wosi ŵamu miunda . . . ŵakatuwangamu.”—Yohane 5:28, 29
“Pakaŵangavi wakujamu mu muzi wo yo wakakambanga kuti, ‘Ndatama.’”—Yesaya 33:24
“Mu charu muŵi kurya kwakuzara.”—Sumu 72:16
Mungathaŵiriyanga cha kuwona nge kuti vo valembeka, ndi maŵanaŵanu waka ngakukhumba vinthu vamampha. Chiuta walayizga kuti wazamufiska vinthu ivi, ndipu Bayibolo likonkhoska mo iyu wazamuchitiya.
Kweni Bayibolo ndakwanduliska so munthowa zinandi. Likonkhoska nthowa yo yingakuwovyani kuti mukondwi ndi umoyu wakukhorweska nadi chinanga ndi mazuŵa nganu. Aŵanaŵaniyani dankha vinthu vo vitikufipiskani mtima kweniso masuzgu nginu. Vinthu ivi vingasazgapu kusoŵa ndalama, masuzgu nga m’banja, kutamatama pamwenga nyifwa ya wakwanjiwa winu. Bayibolo lingakuwovyani mo mungachitiya ndi masuzgu ngo mukumana nangu mazuŵa nganu ndipu lingakusisipuwani mwa kumuka mufumbu nge yanga:
Ukaboni wakuti mukhumba kuziŵa vo Bayibolo lisambiza ngwakuti sonu mwayamba kuŵerenga buku ili. Buku ili likuwovyeningi. Wonani kuti ndimi yeyosi ye ndi fumbu laki pakumaliya pa peji. Ŵanthu mamiliyoni nganandi akondwa kugwiriskiya nchitu nthowa ya mafumbu ndi kwamuka pakusambira Bayibolo ndi Akaboni aku Yehova. Te ndi chigomezgu chosi kuti namwi mukondwengi. Chiuta wakutumbikeni po mukondweskeka ndipuso kukhorwa pakusambira vo Bayibolo lisambiza weniukongwa!
BAYIBOLO likupangika ndi mabuku kweniso makalata ngakukwana 66. Mabuku yanga ngakugaŵika mu machaputala ndi mavesi kuti tingasaniyengi mwambula kusuzga. Po paŵikika lemba mu buku ili, nambala yakwamba yimiya chaputala cha buku pamwenga kalata ya m’Bayibolo, ndipu nambala yachiŵi yimiya vesi. Mwakuyeruzgiyapu, asani palembeka kuti “2 Timote 3:16,” ving’anamuwa kalata yachiŵi yakuluta kwaku Timote, chaputala 3 vesi 16.
Muswelengi cha kuliziŵiriya Bayibolo asani mujula ndi kuŵerenga malemba ngo ngaŵikika m’buku ili. Kweniso mungachita umampha ukongwa kuja ndi ndondomeku yakuŵerenge Bayibolo zuŵa lelosi. Asani mungaŵerenga machaputala ngatatu mpaka ngankhondi zuŵa lelosi, mumalizengi kuŵerenga Bayibolo losi lamphumphu mu chaka chimoza.
est_Latn tum_Latn tum_Latn tum_Latn tum_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn